กบข.ลงหุ้นล้อเลือกตั้ง
กบข.มองหุ้นช่วงเลือกตั้งสดใส พลังงาน ปิโตรเคมี อาหารและก่อสร้างเด่น ไตรมาสแรกมีกำไร สินทรัพย์แตะ 5 แสนล้าน
18 ส.ค. 2554

กบข.มองหุ้นช่วงเลือกตั้งสดใส พลังงาน ปิโตรเคมี อาหารและก่อสร้างเด่น ไตรมาสแรกมีกำไร สินทรัพย์แตะ 5 แสนล้าน
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ภาพรวมตลาดหุ้นในช่วงเข้าสู่สถานการณ์การเลือกตั้งเชื่อว่าดัชนีหุ้นจะปรับตัวสูงขึ้น เพราะหากดูสถิติจากอดีตที่มีการเลือกตั้งมา 8 ครั้ง พบว่ามีถึง 6 ครั้งที่ดัชนีหุ้นปรับตัวสูงขึ้น
อย่างไรก็ตาม ในส่วนของ กบข.นั้นการลงทุนไม่ได้เปลี่ยนแปลงไปจากแผนการลงทุนเดิมนัก เพราะ กบข.ให้น้ำหนักการลงทุนในตลาดหุ้นมากกว่าตลาดอยู่แล้ว และ ณ สิ้นไตรมาสแรกของปีนี้ พอร์ตมีการลงทุนในตลาดหุ้นไทยในสัดส่วนมากกว่า 10% ของสินทรัพย์รวม
“กลยุทธ์การลงทุนช่วงนี้ก็จะเป็นจังหวะขายทำกำไรเมื่อหุ้นเพิ่มขึ้น ขณะเดียวกันเมื่อหุ้นปรับตัวลดลงก็เป็นจังหวะซื้อ แต่การทำเช่นนี้จะมีเพียงบางส่วนเท่านั้น กบข.ตระหนักดีว่าต้องลงทุนระยะยาว และมีเป้าหมายชัดเจนว่าอัตราผลตอบแทนในระยะยาวจะต้องชนะเงินเฟ้อ ส่วนดอกเบี้ยขาขึ้นนั้นก็ปรับพอร์ตอายุตราสารให้สั้นลง” น.ส.โสภาวดี กล่าว
สำหรับกลุ่มหุ้นที่น่าสนใจ เช่น หุ้นกลุ่มพลังงาน ปิโตรเคมี ส่งออก อาหารและก่อสร้าง เป็นต้น ส่วนการลงทุนในสินค้าโภคภัณฑ์ที่กระทรวงการคลังออกประกาศให้สามารถลงทุนได้แล้ว และจะมีสัดส่วน 1% ของสินทรัพย์รวม คาดว่าจะเริ่มลงทุนได้ในช่วงครึ่งปีหลัง แต่ก็จะต้องระมัดระวัง เพราะขณะนี้ราคาสินค้าโภคภัณฑ์ปรับตัวสูงและมีความผันผวนมาก
สำหรับผลดำเนินงานไตรมาสแรกปีนี้ออกมาเป็นบวกตามตลาดหุ้นที่เพิ่มขึ้น และล่าสุด กบข.มีสินทรัพย์สุทธิประมาณ 5 แสนล้านบาท เพิ่มขึ้นจากช่วงต้นปีอยู่ที่ 4.86 แสนล้านบาท ซึ่งมาจากผลกำไรจากการลงทุนและเงินของสมาชิกที่เพิ่มเข้ามาอีกส่วนหนึ่ง